Catarroja i Massanassa posen en marxa el programa Joop, Jove Oportunitat
22 febr. 2023

Catarroja desenvolupa conjuntament amb l'Ajuntament de Massanassa el programa JOOP, Jove Oportunitat. Una iniciativa destinada a la població jove del municipi que els brinda una nova oportunitat formativa i laboral en un entorn adequat a les seues expectatives. Aquesta acció conjunta entre totes dues poblacions veïnes es desenvoluparà enguany a les instal·lacions de Formació Permanent d’Adults de Massanassa.

La vicealcaldessa de Catarroja, Lorena Silvent, i l’alcalde de Massanassa, Francisco A. Comes, junt amb els regidors de Joventut, Miquel Verdeguer i Ximo Herrero, d’ambdos municipis i els tècnics de l’equip de Joventut han visitat les instal·lacions de Formació Permanent d’Adults de Massanassa. Allí han parlat amb els joves sobre les seues motivacions, objectius, raons de fer el programa, gustos i inquietuds. "Per al departament de Joventut és important col·laborar en aquests programes que treballen de manera integral la motivació, i assessoren de manera personal als i les joves per poder decidir a què dedicar-se en un futur”, explica Lorena Silvent.

Aquest programa, al qual s'ha acollit l'Ajuntament de Catarroja, està impulsat per l'Institut Valencià de la Joventut (IVAJ) i cofinançat pel Fons Social Europeu, per a oferir una oportunitat als joves que per qualsevol circumstància ni estudien ni treballen en l'actualitat, però volen reenganxar-se al sistema formatiu o laboral.